**Sisustusarkkitehtuurin kilpailutusohjeistus**

Muotoilun asiantuntijajärjestö Ornamo ry:n ja Sisustusarkkitehdit SIO ry:n hallitusten vahvistama alla listattu ohjeistus on laadittu tukemaan perusteltuja kilpailutuskäytäntöjä kilpailulainsäädännön ja hankintalain mahdollistamissa rajoissa.  Hyvän kilpailutuksen periaatteet ja ohjeet antavat sisustusarkkitehtuuripalveluiden tilaajille (jäljempänä ”Tilaaja”) ja sisustusarkkitehtuuripalveluiden tarjoajille (jäljempänä ”Tarjoaja”) yhteiset pelisäännöt laadukkaampiin ja tuloksellisempiin hankintoihin. Sisustusarkkitehtuurin ammattilaiset tekevät käyttäjälähtöistä suunnittelua, jonka lopputuloksena tilat vastaavat todellisia toiveita ja tarpeita sekä mahdollistavat kaikki tarvittavat toiminnot.

1. Sisustusarkkitehtuuripalvelu tulisi kytkeä Tilaajan hankkeeseen mahdollisimman aikaisessa vaiheessa. Tilaajan tulee kommunikoida hankkeen aikataulutavoitteet jo tarjouspyyntövaiheessa ja Tarjoajalle on hyvä antaa mahdollisuus kommentoida aikataulun realistisuutta. Myös tarjouspyyntöprosessin kulku ja vaiheet on hyvä tuoda selkeästi esiin.
2. Tarjouspyynnön tulee olla mahdollisimman perusteellinen ja sen tulee sisältää kattava tehtäväkuvaus. [[1]](#footnote-2) Vertailukelpoisten tarjousten aikaansaamiseksi, kaikilta Tarjoajilta tulee pyytää mahdollisimman yhteneväiset ja yksityiskohtaisesti eritellyt tiedot.[[2]](#footnote-3)
3. Sisustusarkkitehtuuripalvelun hankinta tulisi kilpailuttaa omana kokonaisuutenaan, eikä esimerkiksi osana kalustehankintoja tai arkkitehtisuunnittelua. Tällä varmistetaan hinnoittelun läpinäkyvyys.
4. Sisustusarkkitehtuuripalvelun kilpailutus on tehtävä ensisijaisesti Tarjoajan aiempien referenssien ja Tarjoajan laatiman työvaihekohtaisen kuvauksen (prosessikuvaus) perusteella.[[3]](#footnote-4)
5. Tarjouspyynnön tulee sisältää tarjouksen arviointikriteerit ja kriteereissä on syytä painottaa laatua. Laadukas suunnittelu edellyttää huolellista perehtymistä annettuun tehtävään ja lähtötietoihin, käyttäjän kanssa käytävää vuoropuhelua ja niiden pohjalta laadittuja tarkkoja suunnitelmia.
6. Mikäli Tilaaja haluaa Tarjoajilta työnäytteitä tarjousvaiheessa, tulisi työnäytteitä pyytää vain rajatulta määrältä Tarjoajia kilpailutusprosessin loppuvaiheessa ja työnäytteistä tulee maksaa markkinaehtoinen korvaus. Tällaisessa menettelyssä tulee kuitenkin huomioida, että laadukas suunnittelutyö perustuu aina asiakkaan ja käyttäjien tarpeiden ymmärtämiseen, eikä tarjousvaiheessa näihin ole yleensä mahdollisuutta syventyä.
7. Immateriaalioikeudet ja tietomallit kuuluvat Tarjoajalle ja niiden luovutuksista on sovittava erikseen korvausta vastaan.
8. Ornamolaiset sisustusarkkitehtuurin ammattilaiset ovat sitoutuneet Muotoilualan yritysten eettisiin ohjeisiin, mikä toimii myös ryhdikkään ja vastuullisen toiminnan takuuna Tilaajille.

1. Ks. esimerkiksi Sisustussuunnittelun tehtäväluettelo SIS 95 RT 10-10581 (<https://www.sopimuslomake.net/lomakkeet/rt-10-10581>) [↑](#footnote-ref-2)
2. Ks. esimerkki hyvästä tarjouspyyntöpohjasta (linkki) [↑](#footnote-ref-3)
3. Pisteytystaulukot löytyvät Ornamon Vaikuttavaa vuoropuhelua! Opas tulokselliseen muotoiluhankintaan -oppaan liitteistä (<https://www.ornamo.fi/app/uploads/2016/06/Ornamo_Vaikuttavaa_vuoropuhelua_web.pdf>) [↑](#footnote-ref-4)